สหกรณ์ตบเท้าขอเคลียร์ธปท.
สหกรณ์ออมทรัพย์นัดพบ ธปท. ขอแนวทางยกระดับแข็งแกร่งเป็นสากล
29 ต.ค. 2565

สหกรณ์ออมทรัพย์นัดพบ ธปท. ขอแนวทางยกระดับแข็งแกร่งเป็นสากล
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ในวันที่ 29 ธ.ค.นี้ ชสอ.จะเข้าพบ นายวิรไท สันติประภพ ผู้ว่าการธนาคารแห่งประเทศไทย (ธปท.) เพื่อหารือและขอความร่วมมือให้ ธปท.มาให้ความรู้กับสหกรณ์ออมทรัพย์ รวมทั้งร่วมเสนอการจัดทำหลักเกณฑ์การกำกับดูแลให้สหกรณ์ออมทรัพย์มีความเข้มแข็งมากขึ้น รวมทั้งการสร้างมาตรฐานสหกรณ์ให้เป็นระดับสากล และอนาคตจะมีการหารือ เรื่องการจัดอันดับความน่าเชื่อถือ (เรตติ้ง) ของสหกรณ์ด้วย ในขณะเดียวกัน ชสอ.จะสอบถามเรื่องที่ผู้ว่าการ ธปท.พูดถึงสหกรณ์ว่ามีความเสี่ยงและมีความเปราะบางต่อระบบการเงินด้วย
“ท่านอาจจะรับทราบข้อมูลที่ไม่ชัดเจนนัก ทำให้กระทบกับภาพลักษณ์ของสหกรณ์ออมทรัพย์ทั้งระบบ ดังนั้น ชสอ.จะเข้าไปชี้แจงและ ให้ข้อมูลที่ถูกต้องว่าสหกรณ์ออมทรัพย์ก็อยู่ในกรอบของ พ.ร.บ.สหกรณ์ ซึ่งมีการควบคุมความเสี่ยงอยู่แล้ว” นายเฉลิมพล กล่าว
ทั้งนี้ ปัจจุบันสหกรณ์ออมทรัพย์มีส่วนแบ่งการตลาดการเงินเล็กน้อยมาก เมื่อเทียบกับสถาบันการเงินอื่นๆ ซึ่งไม่ถึงกับทำให้กระทบกับระบบการเงินไทย แต่ก็ยอมรับว่ามีสหกรณ์บางแห่งที่มีปัญหาบ้าง อย่างไรก็ตามสหกรณ์ออมทรัพย์ส่วนใหญ่จะปล่อยเงินกู้ให้กับบุคคลในองค์กร ซึ่งก็มีเงินเดือน และหักเงินชำระหนี้ ณ ที่จ่าย ทำให้ไม่เกิดปัญหาหนี้ที่ไม่ก่อให้เกิดรายได้ (เอ็นพีแอล) ซึ่งสหกรณ์ทั้งระบบมีเอ็นพีแอลประมาณ 0.1%
นายเฉลิมพล กล่าวว่า ไม่เห็นด้วยหากจะมีการจัดตั้งองค์กรกลาง หรือการโอนสหกรณ์ไปให้กระทรวงการคลังหรือ ธปท.กำกับดูแล รวมถึงดึงสหรณ์ไปเป็นสมาชิกเครดิตบูโรนั้น เป็นเพิ่มภาระต้นทุนการดำเนินงานให้กับสหกรณ์